Source: http://www.bihon.ro/adrian-rus-avem-echipa-mai-buna-ca-anul-trecut/news-20080901-04210269
Timestamp: 2017-08-22 11:19:01+00:00

Document:
Adrian Rus: „Avem echipă mai bună ca anul trecut” - BIHON
Adrian Rus: „Avem echipă mai bună ca anul trecut”
1. septembrie 2008 15:22
ORADEA – Echipa de handbal masculin CSM D&C Oradea a încheiat perioada de pregătire prin participarea la a doua ediţie a Cupei Sătmarului. La turneul desfăşurat la Satu Mare la sfârşitul săptămânii trecute au luat parte şase echipe, alături de echipa orădeană mai fiind prezente CSM Satu Mare, HCM Arad, precum şi trei echipe din Ungaria, Kiskunfelegyháza, Fehergyarmati VSK şi Mezokovesd VSK.
După două victorii clare, 42-22 cu Fehergyarmati VSK şi 34-21 cu Kiskunfelegyháza, orădenii au terminat turneul pe locul secund, fiind învinşi în finală de CSM Satu Mare, cu 35-31. „Îmi pare rău că am acceptat să participăm la acest turneu, care a fost de un nivel extrem de scăzut. Ni s-a promis că la turneu vor fi prezente Universitatea Cluj-Napoca şi Debreţin, dar au participat două echipe modeste din Ungaria, pe care le-am învins la diferenţe de 20 de goluri. În finală am fost dezavantajaţi clar de brigada de arbitri, care a făcut tot posibilul ca echipa gazdă să câştige turneul”, susţine antrenorul Adrian Rus.
Debut la Târgu Jiu
CSM D&C a intrat în linia dreaptă a pregătirilor pentru noul sezon al Ligii Naţionale, care va debuta sâmbătă, atunci când este programată prima etapă. În primul meci din noul sezon, handbaliştii orădeni se vor deplasa la Târgu Jiu pentru partida cu Pandurii, primul meci pe teren propriu urmând a avea loc pe 13 septembrie, atunci când CSM D&C va primi replica Politehnicii Timişoara. Reducerea bugetului CSM Oradea nu se putea să nu afecteze şi echipa de handbal, care nu beneficiază de medic, dar nici de medicamentaţia necesară. „Nu mi se pare normal să nu avem medic la echipă, iar medicamentaţia să fie redusă în urma diminuării bugetului clubului, dar nu avem ce să facem, trebuie să ne descurcăm”, spune Rus. Chiar dacă la partida de la Târgu Jiu nu se va putea baza pe Iulian Alexandru şi Narcis Câtu, nerefăcuţi încă după accidentările suferite la finalul sezonului trecut, tehnicianul orădenilor priveşte cu încredere la debutul în noul sezon. „Vreau să ştergem cât mai rapid amintirea turneului de la Satu Mare şi să abordăm cu maximă seriozitate campionatul. Avem o echipă mai bună ca anul trecut, iar obiectivul nostru este clasarea pe locurile 8-10. Îi aşteptăm pe suporterii orădeni cât mai aproape de echipă, iar cârcotaşilor le transmit să se apropie cu sufletul de sport”, a afirmat Rus.

References: CSM 
 CSM 
 CSM 

CSM 
 CSM 
 CSM